CELEX: 32021D1214
Language: et
Date: 2021-07-22 00:00:00
Title: Komisjoni rakendusotsus (EL) 2021/1214, 22. juuli 2021, millega lubatakse Poolal vastavalt nõukogu direktiivile 2002/53/EÜ keelata kanepisordi „Finola“ turustamine oma territooriumil (teatavaks tehtud numbri C(2021) 5295 all) (Ainult poolakeelne tekst on autentne)

26.7.2021   
               
               
                  ET
               
               
                  Euroopa Liidu Teataja
               
               
                  L 265/1
               
            
         KOMISJONI RAKENDUSOTSUS (EL) 2021/1214,
         22. juuli 2021,
         millega lubatakse Poolal vastavalt nõukogu direktiivile 2002/53/EÜ keelata kanepisordi „Finola“ turustamine oma territooriumil
         
            
               (teatavaks tehtud numbri C(2021) 5295 all)
            
         
         (Ainult poolakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 13. juuni 2002. aasta direktiivi 2002/53/EÜ ühise põllumajandustaimesortide kataloogi kohta, (1) eriti selle artiklit 18,
         ning arvestades järgmist:
         
                     (1)
                  
                  
                     Kooskõlas direktiiviga 2002/53/EÜ avaldab komisjon Euroopa Liidu Teataja C-seerias ühtse põllukultuuride sordilehe, (2) mis sisaldab teatavaid kanepisorte.
                  
               
                     (2)
                  
                  
                     Euroopa Parlamendi ja nõukogu määruse (EL) nr 1307/2013 (3) artikli 32 lõikega 6 on ette nähtud, et vältimaks toetuse maksmist ebaseaduslike põllukultuuride puhul on kanepi tootmiseks kasutatavad maa-alad toetuskõlblikud üksnes siis, kui kasutatavate sortide tetrahüdrokannabinooli (THC) sisaldus ei ületa 0,2 %.
                  
               
                     (3)
                  
                  
                     Komisjoni delegeeritud määruse (EL) nr 639/2014 (4) artikli 9 lõikes 5 on sätestatud, et kui kõikide ühe kanepisordi suhtes tehtud analüüside keskmine tulemus näitab määruse (EL) nr 1307/2013 artikli 32 lõikes 6 sätestatust suuremat THC-sisaldust ka teisel järjestikusel taotlusaastal, taotleb liikmesriik komisjonilt asjaomase sordi turustamise keelustamist vastavalt direktiivi 2002/53/EÜ artiklile 18.
                  
               
                     (4)
                  
                  
                     19. jaanuaril 2021 sai komisjon kooskõlas delegeeritud määruse (EL) nr 639/2014 artikli 9 lõikega 5 Poolalt taotluse lubada tal keelata kogu oma territooriumil kanepisordi „Finola“ turustamine. Poola teatas komisjonile, et analüüside põhjal ületas kõikide sordist „Finola“ võetud proovide keskmine THC-sisaldus teist aastat järjest määruse (EL) nr 1307/2013 artikli 32 lõikes 6 sätestatud 0,2 %.
                  
               
                     (5)
                  
                  
                     Direktiivi 2002/53/EÜ artikli 18 kohaselt võib anda liikmesriigi taotluse korral talle loa keelata ühtses põllukultuuride sordilehes esitatud sordi turustamine, kui sellise sordi viljelemine kujutab endast ohtu keskkonnale või inimeste tervisele.
                  
               
                     (6)
                  
                  
                     THC on psühhotroopse toimega ja inimeste kokkupuudet sellega tuleb vähendada piirates THC sisaldust turustatavates kanepisortides.
                  
               
                     (7)
                  
                  
                     Seega tuleks anda Poolale luba keelata kanepisordi „Finola“ turustamine kogu Poola territooriumil.
                  
               
                     (8)
                  
                  
                     Et komisjon saaks teavitada teisi liikmesriike ning ajakohastada ühtset põllukultuuride sordilehte, tuleks Poolalt nõuda, et ta teataks komisjonile, millal ta käesoleva otsusega antud luba kohaldama hakkab.
                  
               
                     (9)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Poolale antakse luba keelata kanepisordi „Finola“ turustamine kogu oma territooriumil vastavalt direktiivi 2002/53/EÜ artiklile 18.
         
         
            Artikkel 2
            Poola teatab komisjonile kuupäeva, millal ta artiklis 1 osutatud luba kohaldama hakkab.
         
         
            Artikkel 3
            Käesolev otsus on adresseeritud Poola Vabariigile.
         
         
            Brüssel, 22. juuli 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  EÜT L 193, 20.7.2002, lk 1.
         
            (2)  Ühtne põllukultuuride sordileht, lisa 2021/2 (ELT C 42, 5.2.2021).
         
            (3)  Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).
         
            (4)  Komisjoni 11. märtsi 2014. aasta delegeeritud määrus (EL) nr 639/2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).